LT Europos Sąjungos oficialusis leidinys C 74/70

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2009/C 74/06)

Šis paskelbimas suteikia teisę užprotestuoti pakeitimo paraišką pagal Tarybos reglamento (EB) Nr. 510/2006 (1) 7 straipsnį. Užprotestavimo pareiškiamai Komisijai turi būti pateikti per šešis mėnesius nuo šio paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„LIMONE INTERDONATO MESSINA“

EB Nr.: IT-PGI-005-0558-16.10.2006

SGN ( X ) SKVN ( )

1. Pavadinimas

„Limone Interdonato Messina“

2. Valstybė narė ar trečioji šalis

Italija

3. Žemės ūkio ar maisto produkto apibūdinimas

3.1. Produkto rūšis (žr. II priedą)

1.6 klasė – Švieži ar perdirbti vaisiai, daržovės ir grūdinės kultūros

3.2. Produkto, kurio pavadinimas nurodytas 1 punkte, apibūdinimas

Saugoma geografinė nuoroda „Limone Interdonato Messina“ taikoma iš vaistinio citrinmedžio kolono ir citrinmedžio kolono išvestam natūraliam hibridui „Interdonato“. Rinkai patiekiami vaisių savybės turi būti tokios: VAISIUS: vidutinis svoris apie 80 g, didžiausiais – 350 g; FORMA: elipsės, su ryškia viršūnėle ir šiek tiek įsirėžusiu koteliu; ŽIEVĖ: plona, gana lygi, su lygiomis aliejinėmis liaukomis; SPALVA: matinė žalia, pereinanti į geltoną tinkamumo prekybai pradžioje, o atėjus fiziologinei brandai – geltona, išskyrus galus, kurie lieka matinės žalios spalvos; MINKŠTIMAS: geltonos spalvos, vidutinės tekstūros ir sultingumo, be sėklų arba su negausiomis sėklomis; SULTYS: citrininės spalvos, išeiga – ne mažiau kaip 25 %. Bendras rūgštumas mažiau nei 50 g/l ir ne mažiau nei 6,2 Brikso laipsnių. Komercinė KATEGORIJA: „Extra“ ir I.

SGN „Limone Interdonato Messina“ citrinų derlius nuimamas nuo rugsėjo 1 d. iki balandžio 15 d.

3.3. Žaliava (tik perdirbtiems produktams)

–

3.4. Pašarai (tik gyvūninės kilmės produktams)

–

3.5. Specialūs gamybos etapai, kurie turi vykti nustatytoje vietovėje

Siekiant užtikrinti produkto kilmę ir kontrolę, kaip nustatyta Reglamento (EB) Nr. 510/2006 4 straipsnio 2 dalies e punkte, produkcija turi būti gaminama 4 punkte nurodytoje vietovėje. Derlius nuimamas rankomis naudojant žirkles per 3.2 punkte nurodytą laikotarpį, siekiant, kad vaisiai neatsiskirtų nuo piestelės įdubos.

3.6. Specialios pjaustymo, trynimo, pakavimo ir t. t. taisyklės

Iš karto nuskynus neparduotus SGN „Limone Interdonato Messina“ vaisius leidžiama saugoti žemoje temperatūroje. Tam naudojamos šaldomosios patalpos, kuriose palaikomas aukštas (75–95 %) santykinis drėgnis, siekiant išsaugoti vaisių standumą, ir kurios nuolatos vėdinamos (kas 24 valandas vėdinama oro kiekiu, atitinkančiu 5 patalpų dydį), siekiant, kad garuojant vaisiams nesusiformuotų anglies dioksidas ir etilenas.Saugojimo temperatūra gali būti nuo 6 °C iki 11 °C. Nuskinti vaisiai turi būti supakuoti ne vėliau kaip per 30 d.

SGN „Limone Interdonato Messina“ parduodamos medinėse, plastiko ir (arba) kartono dėžutėse ir (arba) padėkluose arba tinkleliuose ne didesniais nei 5 kg kiekiais, taip pat nepakuotos akytuose krepšeliuose. Pakuotės, tinkleliai ir krepšeliai turi būti užplombuoti taip, kad nepažeidus plombos jų turinio pasiekti būtų neįmanoma. Jei vaisiai parduodami nepakuoti, etiketėmis turi būti pažymėtas kiekvienas vaisius.

3.7. Specialios ženklinimo etiketėmis taisyklės

Ant pakuotės etiketės turi būti: SGN „Limone Interdonato Messina“ pavadinimas ir logotipas, didesnėmis nei kitų etiketėje esančių užrašų raidėmis, auginimo ir (arba) pakavimo įmonės pavardė arba pavadinimas, komercinė kategorija („Extra“ arba I).

Logotipas sudarytas iš dviejų koncentrinių apskritimų: pirmojo apskritimo fonas – žalios dar neprinokusios Inerdonato citrinos spalvos, jame užrašyta LIMONE INTERDONATO ir dvi vienodos citrinos nuotraukos. Antrojo apskritimo fonas – žydros, jūrą vaizduojančios, spalvos, jame pavaizduotas pulkininkas Interdonato, išvedęs to paties pavadinimo veislę, Sicilija ir užrašas MESSINA, papildantis SGN.

4. Vietovės ribos

Į SGN „Limone Interdonato Messina“ auginimo zoną patenka visų Messine provincijos komunų teritorijos: Messina, Scaletta Zanclea, Itala, Alì, Alì' Terme, Nizza di Sicilia, Roccalumera, Fiumedinisi, Pagliara, Mandanici, Furci Siculo, S.Teresa di Riva, Letojanni, S. Alessio Siculo, Forza D'Agrò, Taormina ir Casalvecchio Siculo, Giardini Naxos ir Savoca.

5. Ryšys su vietove

5.1. Vietovės ypatumai

Vietovė, kurioje auginamos citrinos su SGN „Limone Interdonato Messina“, užima didelę dalį Messine regiono Jonijos jūros pakrantės rytinėje pusėje, į ją įeina visų nuo Messine iki Taormine išsidėsčiusių kaimyninių komunų teritorijos.

Šis hibridas auga 0–400 m. virš jūros lygio augmenijos juostoje; taip pat derlingose gausių išsekusių kalnų upelių ir aplinkinių baseinų vagose.

Reljefo forma glaudžiai susijusi su Peloritani kalnų grandine, kuri driekiasi iki pat Jonijos jūros ir kurios aukščiausios viršūnės yra netoli pakrantės, reljefas net nedideliame aukštyje labai kontrastingas ir pasižymi ryškiais slėniais. Daugiau nei 40 % teritorijos sudaro šlaitai, o lygus reljefas būdingas tik prie upelių ir pajūryje esančioms teritorijoms.

Geologiniu požiūriu Sicilijos šiaurės rytinė dalis stratigrafine prasme jungiasi su Kalabrijos teritorija, o jos pagrindą sudaro skalūno arba kietojo skalūno granito uolienos, padengtas vėlyvesniojo laikotarpio gruntu. Pagrindą, kuris greičiausiai susiformavo Kambro laikotarpiu, sudaro porfyro granito ir skalūnų sluoksnis.

Pokambrinio laikotarpio jūrinės sąnašos sudarytos iš kalkių, dolomitų, skalūno ir molio sluoksnių, kuriuose yra bazinių konglomeratų, mergelio, molio ir mišrių smėlio bei smiltainio uolienų.

Tektoniniu požiūriu tokia geologinė struktūra skatina uolienų skaidymąsi, dėl kurio formuojasi šaltiniai, tačiau, kita vertus, leidžia formuotis stabiliam gruntui ir storam sąnašų sluoksniui, kurie palankūs požeminiams vandenų sluoksniams susidaryti iš paviršinio vandens. Šie du aspektai labai pozityvūs, siekiant panaudoti požeminius vandenis laistymui.

Vietovei būdinga didelė dirvos įvairovė, kurioje daugiausia litosolinių sąnašų dirvožemių ir rudžemių, labai derlingų žemės ūkio požiūriu.

Hidrologiniu požiūriu vietovėje gausu vandens šaltinių, kurie tik esant gausiems krituliams pasižymi sraunia srove. Svarbu pažymėti, kad vietovėje gausu požeminių vandenų, kuriuose daug sieros, druskų, bromo, jodo ir kurie taip pat naudojami mineralinio vandens gydyklų reikmėms.

Vandens šaltinius sudaro kritulių vanduo, šaltiniai ir požeminių vandenų sluoksnis, pasiekiamas per daug vietovėje esančių šulinių.

Vietovės klimatas yra būdingas Viduržemio jūros klimatas, pasižymintis švelniomis žiemomis ir sausomis bei karštomis vasaromis.

Regione vyrauja pietvakarių ir šiaurės rytų vėjai, o žiemą pasitaiko mistralio ir libeccio vėjai, kurie kartais būna labai stiprūs. Kartais ganai ilgus laikotarpius pučia šiltas ir drėgnas scirocco vėjas.

Atsižvelgiant į tai, „Limone Interdonato Messina“ auginimo vietovei būdingos dirvos, orografinės, klimato ir aplinkos sąlygos sudaro absoliučiai unikalią ir kitoje vietovėje neįmanomą sukurti ekosistemą.

Tai įrodo faktas, kad kituose salos šlaituose ir Kalabrijos vietose auginant hibridą „Interdonato“ jo savybės nebūna tokios ypatingos ir vertinamos kaip jį auginant įprastoje vietovėje.

5.2. Produkto ypatumai

Pagrindinės citrinai Interdonato Messina būdingos savybės – ankstyvas nokimas, todėl jos rinkai pateikiamos, kai kitose Viduržemio jūros citrusinių vaisų rinkose dar nebūna geltonųjų citrinų, švelnus minkštimas dėl mažos citrinos rūgšties koncentracijos (mažiau nei 50 g/l), didelis atsparumas citrusinių vaisų ligai mal secco (Phoma tracheiphila), beveik lygi žievė, neryškios aliejinės liaukos.

5.3. Priežastinis vietovės ir produkto kokybės ar savybių (SKVN produktams) arba produkto specialios kokybės, reputacijos ar kitų savybių (SGN produktams) ryšys

Paraiška įregistruoti citrinas „Interdonato Messina“ kaip SGN, pagrįsta jų reputacija, kurią jos nuo amžių turi auginimo zonoje. Šią ypatingą vaisių veislę, pasižyminčią ankstyvu prinokimu, pailga arba cilindro forma, nerūgščiomis sultimis ir lygia žieve, 1875 m. išvedė Garibaldžio epopėjos herojus Interdonato. Vaisių nuo pat tų laikų vertina ir pripažįsta regiono gyventojai, jį taip pat vadinantys „ypatingąja citrina“ arba „subtiliąja citrina“, tokie pavadinimai iki šiol vartojami kartu su „Limone Interdonato“ pavadinimu. Pagrindinės pripažįstamos citrinos savybės, daugiausia ankstyvas nokimas, minkštimo švelnumas dėl nedidelės citrinos rūgšties koncentracijos ir žievės plonumas, yra dirvos ir klimato, vegetatyvinių ir tipinių SGN zonos agronominių sąlygų darnos rezultatas. SGN hibrido „Interdonato“ auginimo vietovėje taikomi specialūs agronominiai metodai, t. y. gausiai tręšiama organinėmis trąšomis ir lėtos difuzijos azotinėmis trąšomis. Kadangi moksliškai įrodyta, kad azotinės trąšos daro didelį poveikį žievės paviršaus lygumui, organinių trąšų naudojimas ir jų lėta difuzija dirvožemyje pagerina medžiagų įsisavinimą ir vaisų aliejinių liaukų padidinimą. Kitas svarbus pažymėtinas metodas – laistymas, kuriuo siekiama pastoviai užtikrinti reikiamą vandens kiekį vaisių augimo ir nokimo laikotarpiu ir kuris daugiausia taikomas vasarą. Todėl „Limone Interdonato Messina“ auginimas Messine regiono Jonijos jūros pakrantėje yra gamtos ir auginimo vietovei būdingų žmogaus veiklos sąlygų, kurių neįmanoma pakartoti kitose vietovėse, natūralios raidos rezultatas. Faktas, kad mėginimas šią kultūrą auginti kaimyninėse Katanijos vietovėse arba Messine regiono Tirėnų jūros pakrantėje baigėsi nesėkmingai, aiškiai įrodo, kad Inerdonato citrinai būdingos savybės išlieka nepakitusios tik įprastinėje jų auginimo vietovėje. Be to, hibrido Interdonato vaisiai anksti prinoksta neabejotinai dėl to, kad jis išvestas iš citrinmedžio kolono. Apibendrinant galima tvirtinti, kad „Interdonato“ citrinų auginimas nuo XIX a. buvo svarbus formuojant landšaftą ir visos Messine provincijos, dar vadinamos „amžinai žaliuojančių sodų žeme“, Jonijos jūros pakrantės landšaftą, darė poveikį ekonomikai, įpročiams, socialinei struktūrai, renginiams, kultūrai, ritualams ir tradicijoms.

Nuoroda į specifikacijos paskelbimą

Valdžios institucijos pradėjo nacionalinę užprotestavimo procedūrą, paskelbdamos SGN „Limone Interdonato Messina“ pripažinimo pasiūlymą 2005 m. gruodžio 7 d. Italijos Raspublikos oficialiajame leidinyje Nr. 285.

Visas produkto specifikacijos tekstas pateikiamas svetainėje:

www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

arba

— apsilankius tiesiai Ministerijos interneto svetainėje (www.politicheagricole.it), po to spustelėjus „Prodotti di Qualità“ (Kokybiški produktai) (kairėje ekrano pusėje) ir „Disciplinari di Produzione all'esame dell'UE (Reg. CE 510/2006)“ (Specifikacijos, pateiktos ES tyrimui (Reglamentas (EB) Nr. 510/2006)).

(1) OL L 93, 2006 3 31, p. 12.